**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 20.04.2016. год. дао је сагласност на следећу

**О Д Л У К У**

# О ОЦЕНИ РЕЗУЛТАТА НАУЧНОГ, ИСТРАЖИВАЧКОГ ОДНОСНО УМЕТНИЧКОГ РАДА КАНДИДАТА

Кандидаткиња Николета Момчиловић објавила је у периоду од претходног избора до данас седам научних радова у часописима и зборницима са националних и међународних конференција, од којих један припада категорији М14, један категорији М24, по два имају категорију М33 и М34, док један спада у категорију М51. Николета Момчиловић је до сада излагала на пет домаћих и међународних скупова.

У научним радовима кандидаткиња се фокусира на плуралистички приступ језицима и културама у настави страних језика, на концепт језичке и културне разноврсности, развој методике и дидактике вишејезичности, стицање интеркултурних компетенција, као и анализи постојећих услова у образовању за развој школске вишејезичности. Теме и области истраживања актуелне су у европском контексту, а недовољно заступљене у националном, што њен истраживачки допринос чини још значајним.

Кандидаткиња је коаутор или аутор више програма стручног усавршавања наставника немачког језика које је акредитовало Министарства просвете и реализатор је већег броја семинара за усавршавање наставника немачког језика.

Николета Момчиловић је студенткиња Докторских академских студија на Филолошком факултету Универзитета у Београду где је добила сагласност за предлог теме докторске дисертације под називом „Немачки као други страни језик у Србији“.

На основу наведеног, кандидаткиња Николета Момчиловић испунила је услове за радно место наставник страног језика за ужу научну област Германистика (Немачки језик на нематичним департманима), те јој се **даје се позитивна оцена** за  постигнуте резултате како у научно-истраживачком, тако и у стручном раду.

У Нишу, 20.04.2016. Управница Центра

Проф. др Савка Благојевић

**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 20.04.2016. год. дао је сагласност на следећу

**О Д Л У К У**

# О ОЦЕНИ АНГАЖОВАЊА КАНДИДАТА У РАЗВОЈУ НАСТАВЕ И РАЗВОЈУ ДРУГИХ ДЕЛАТНОСТИ ВИСОКОШКОЛСКЕ УСТАНОВЕ

Кандидаткиња Николета Момчиловић ради од 2006. год. на Филозофском факултету у Нишу, у оквиру Центра за стране језике, најпре као предавач, а од 2011. год. као наставник страног језика за ужу научну област Германистика на нематичним департманима на предметима Немачки језик 1, 2, 3, 4, 5 и 6. У настави користи савремене методе подучавања, примењујући ефикасне начине и парадигме усвајања страних језика. Њен рад се одликује високом стручношћу и модерним приступом у настави немачког језика, што доприноси целокупном развоју наставе страних језика на Факултету.

Николета Момчиловић је аутор или коаутор акредитованих програма стручног усавршавања наставника немачког језика, који представљају спону између теорије и праксе наставе страних језика. Савремене приступе у настави страних језика примењује пре свега у раду са студентима.

Од 2000. кандидаткиња реализује семинаре за стручно усавршавање наставника немачког језика у организацији Министарства просвете, Гете-Института и Удружења наставника немачког језика на којима колегама преноси савремена педагошка сазнања и концепте.

Кандидаткиња Николета Момчиловић ангажована је у организацији и вођењу факултативних курсева немачког језика у оквиру Центра за стране језике, у сарадњи са Немачком академском службом за размену–ДААД. Овим активностима студентима се омогућава већа покретљивост и повећава мотивација за усавршавањем, а Факултет тиме остварује бољу међународну сарадњу.

Кандидаткиња често учествује у раду комисија за спровођење пријемних испита и/или рангирање на Департману за Англистику и Департману за француски језик и књижевност. У више наврата била је члан Наставно-научног већа Филозофског факултета, а такође је и секретар Центра за стране језике.

По позиву гимназија, Николета Момчиловић учествује у раду комисија за спровођење пријемних испита из немачког језика.

На основу наведених разлога Веће Центра за стране језике даје кандидаткињи Николети Момчиловић **позитивну оцену** за ангажовање у развоју наставе и других делатности факултета.

У Нишу, 20.04.2016. Управница Центра

Проф. др Савка Благојевић

**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 20.04.2016. год. дао је сагласност на следећу

**О Д Л У К У**

# О ОЦЕНИ РЕЗУЛТАТА ПЕДАГОШКОГ РАДА КАНДИДАТА

Кандидаткиња Николета Момчиловић поседује дугогодишње педагошко искуство, најпре као наставник у гимназији, а од 2006. год. ради на Филозофском факултету у Нишу, у оквиру Центра за стране језике, када је изабрана у звање предавач за предмете Немачки језик I и II по старом програму и Немачки језик 1, 2, 3 и 4 по новом програму на Департману за англистику, као и на осталим департманима Факултета. Од 2011. кандидаткиња ради као наставник страног језика на предметима Немачки језик 1, 2, 3 и 4 на свим департманима Факултета, а у краћем периоду и на предметима Немачки језик 5 и 6 на департману за Англистику.

Поседује стручне компетенције за педагошки рад у преношењу језичких знања, подучавању стратегијама учења и развијању комуникативних компетенција студената. У свом раду полази од искустава и потреба студената, има комуникативан и интерактиван приступ настави и примењује разноврсне активности и комбинује различите стилове подучавања и учења. Критеријуми оцењивања су објективни, транспарентни и засновани на евалуацији која проистиче из начина и метода рада. Николета Момчиловић има одличну сарадњу са студентима и пружа им подршку и помоћ у усавршавању како у редовном студијском програму тако и ван њега.

У току докторских студија кандидаткиња Николета Момчиловић бавила се истраживањима уско повезаним са наставом страних језика, из области глотодидактике и примењене лингвистике.

Кандидаткиња се перманентно усавршава у земљи и иностранству, у краћем или дужем временском периоду (преко 40 обука, семинара, пројеката), што омогућава континуирану имплементацију стечених знања у раду са студентима, и доприноси у великој мери осавремењавању наставе језика на департманима на којима је радила у протеклом изборном периоду.

На основу увида у дугогодишњи педагошки рад Николете Момчиловић може се закључити да се ради о компетентном и преданом  наставнику, на основу  чега Веће Центра за стране језике **даје позитивну оцену за резултате педагошког рада.**

У Нишу, 20.04.2016. Управница Центра

Проф. др Савка Благојевић

**ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ**

Центар за стране језике на свом састанку 20.04.2016. год. дао је сагласност на следећу

**О Д Л У К У**

# О ОЦЕНИ РЕЗУЛТАТА КОЈЕ ЈЕ КАНДИДАТ ПОСТИГАО У ОБЕЗБЕЂИВАЊУ НАУЧНО-НАСТАВНОГ, ОДНОСНО УМЕТНИЧКО-НАСТАВНОГ ПОДМЛАТКА НА ФАКУЛТЕТУ

Кандидат Николета Момчиловић није била у прилици да буде члан комисија или ментор у изради дипломских радова, јер је до сада радила у звању наставника страног језика на нематичним департманима, тако да нема постигнутих резултата у овој области.

Свој допринос у развоју научно-наставног подмлатка ипак пружа тиме што помаже студентима и колегама око појашњења, тумачења или превођења  стручних термина и текстова као и избору материјала и литературе на немачком језику, која се користи у изради семинарских, дипломских и научних радова.

Николета Момчиловић остварује добру сарадњу са студентима, сарадницима и колегама у смислу подршке и помоћи при аплицирању за програме језичког или стручног усавршавања код немачких образовних и академских институција.

Како се ова кандидактиња шредлаже за избор наставника за немачки језик на нематичним департманим, то **ова оцена није релевантна** за њен избор.

У Нишу, 20.04.2016. Управница Центра

Проф. др Савка Благојевић